b'\n_START_ARTICLE_\nKanava (aikakauslehti)\n_START_SECTION_\nSuomalainen Suomi Valvoja (1969)\n_START_PARAGRAPH_\nSuomalaisuuden Liiton rajallisten resurssien vuoksi alettiin vuonna 1969 tarkastella uusia malleja lehden ilmestymisen turvaamiseksi. Samaan aikaan my\xc3\xb6s aikakauskirja Valvoja oli taloudellisissa vaikeuksissa pienen levikin ja v\xc3\xa4h\xc3\xa4isten ilmoitustulojen vuoksi. Suomalaisen Suomen levikki vaihteli 4500 ja 5480 kappaleen v\xc3\xa4lill\xc3\xa4 vuosina 1961-1968. Valvojan levikki oli hiipunut noin tuhanteen._NEWLINE_Suomalaisuuden Liitto ja Valvoja-Ajan Kannatusyhdistys ry aloittivat yhteisty\xc3\xb6neuvottelut ja niiden pohjalta p\xc3\xa4\xc3\xa4dyttiin kahden lehden yhdist\xc3\xa4miseen. Nimeksi valittiin Suomalainen Suomi Valvoja. Yhdistyminen n\xc3\xa4htiin Suomalaisen Suomen ja Valvojan kirjoituksissa my\xc3\xb6nteisen\xc3\xa4 toivonkipin\xc3\xa4n\xc3\xa4 kummankin lehden tulevaisuudelle. Valvojan my\xc3\xb6t\xc3\xa4 lehdess\xc3\xa4 julkaistiin runsaasti aiempaa enemm\xc3\xa4n vasemmistolaisia kirjoituksia._NEWLINE_Suomalainen Suomi Valvoja oli k\xc3\xa4yt\xc3\xb6ss\xc3\xa4 vain viiden numeron ajan, ja se oli tarkoitettu v\xc3\xa4livaiheeksi kahden lehden yhdistyess\xc3\xa4. Uudeksi nimeksi ilmoitettiin Aika.\n_START_SECTION_\nAika (1969\xe2\x80\x931973)\n_START_PARAGRAPH_\nAika-lehdess\xc3\xa4 julkaistiin aiemmasta linjasta poiketen grafiikan lehti\xc3\xa4 ja runoutta. Toimituksellisen linjan haluttiin ajan henkeen miellytt\xc3\xa4v\xc3\xa4n niin liberaaleja kuin vasemmistolaisiakin. Vuonna 1972 julkaisijoina toimineiden Suomalaisuuden Liiton ja Valvoja Ajan Kannatusyhdistyksen yhteisty\xc3\xb6 alkoi kangerrella. Samalla lehden talous oli huonolla tolalla, ja sis\xc3\xa4ll\xc3\xb6lle ei ollut yhteiskunnallista tilausta._NEWLINE_Uudeksi p\xc3\xa4\xc3\xa4toimittajaksi Yrj\xc3\xb6 Blomstedtin j\xc3\xa4lkeen nimitettiin vuoden 1972 lopussa Seikko Eskola. Linjaerimielisyyksien my\xc3\xb6t\xc3\xa4 Suomalaisuuden Liitto j\xc3\xa4i lehden ainoaksi julkaisijaksi. Aika -nimi oli kuitenkin rekister\xc3\xb6ity Valvoja Ajan Kannatusyhdistyksen nimiin, eik\xc3\xa4 yhteis\xc3\xb6 antanut nimelle en\xc3\xa4\xc3\xa4 k\xc3\xa4ytt\xc3\xb6oikeutta. Eskola joutuikin ensimm\xc3\xa4isen julkaisemansa numeron (1/1973) j\xc3\xa4lkeen tilanteeseen, jossa h\xc3\xa4nell\xc3\xa4 oli valmisteilla oleva lehti vailla nime\xc3\xa4._NEWLINE_Aiempi nimi Suomalainen Suomi koettiin ajan hengess\xc3\xa4 vaikeaksi ja lehden uudeksi nimeksi valittiin Kanava.\n_START_SECTION_\nKanava (1973\xe2\x80\x93)\n_START_PARAGRAPH_\nVuonna 1973 tuoretta lehte\xc3\xa4 oltiin jo lakkauttamassa taloudellisiin perusteisiin vedoten. Tosiasiallisesti taustalla vaikutti Yhtyneet Kuvalehdet Oy:n puoliksi omistaneiden Otavan ja WSOY:n halu olla hovikelpoisia maan johdon silmiss\xc3\xa4 sek\xc3\xa4 suhtautuminen Suomalaisuuden Liittoon ja lehden toimitukselliseen linjaan. Lakkauttamisilmoituksen j\xc3\xa4lkeen Kanavan p\xc3\xa4\xc3\xa4toimittaja ja kulttuuri- ja korkeakouluel\xc3\xa4m\xc3\xa4n vaikuttajat kokoontuivat kriisikokoukseen Turun Suomalaiselle Klubille. Kokousv\xc3\xa4ki otti puhelun Helsinkiin, ja puhelun j\xc3\xa4lkeen lehti p\xc3\xa4\xc3\xa4tettiin pit\xc3\xa4\xc3\xa4 Yhtyneiden Kuvalehtien kustannuslistalla. Erityisesti Yhtyneiden Kuvalehtien julkaisujohtaja Paavo Haavikko ajoi Kanavan lopettamista._NEWLINE_Vuonna 1974 Kanavan julkaisijaksi tuli Suomalaisuuden Liiton rinnalle Korkeakoulu- ja tiedepoliittinen tutkimuss\xc3\xa4\xc3\xa4ti\xc3\xb6 (KTTS). S\xc3\xa4\xc3\xa4ti\xc3\xb6 tuki lehden taloutta tilaamalla lehden l\xc3\xa4hes tuhannelle vaikuttajalle. V\xc3\xa4est\xc3\xb6liitosta tuli vuonna 1976 kolmas julkaisija Kanavalle._NEWLINE_Lehden julkaisum\xc3\xa4\xc3\xa4r\xc3\xa4 muutettiin  vuonna 1997 yhdeks\xc3\xa4st\xc3\xa4 vuotuisesta lehdest\xc3\xa4 kahdeksaan, joista yksi oli kaksoisnumero. Runsaan kirjoitustarjonnan vuoksi niteen sivum\xc3\xa4\xc3\xa4r\xc3\xa4 nostettiin ensin 72:een ja vuodesta 2000 alkaen 80:een.'